Mai multe celebrități, inclusiv nepotul lui J Robert Oppenheimer, s-au reunit și au publicat o scrisoare deschisă prin care îi imploră pe liderii mondiali să renunțe la armele nucleare.
În timp ce filmul biopic de succes al lui Christopher Nolan, Oppenheimer, care vorbește despre omul care a creat bomba atomică, va domina Festivitatea de decernarea a premiilor Oscar din acest weekend, s-a format o coaliție de actori și activiști care vor să avertizeze oamenii despre pericolul nuclear actual din întreaga lume.
Scrisoarea le reamintește oamenilor că 13.000 de arme nucleare sunt deținute de nouă țări și că ele sunt de aproximativ 80 de ori mai puternice decât cele care au distrus Hiroshima și Nagasaki în 1945.
"Ca artiști și susținători, vrem să le reamintim oamenilor că, deși Oppenheimer este istorie, armele nucleare nu sunt", se arată în scrisoare. "Într-un moment de mare incertitudine, chiar și o singură armă nucleară – pe uscat, sub mare, în aer sau în spațiu – este prea mult.
Pentru a ne proteja familiile, comunitățile și lumea întreagă, trebuie să cerem ca liderii mondiali să lucreze pentru a face armele nucleare să devină istorie – și pentru a construi un viitor mai luminos."
Nepotul lui J Robert Oppenheimer, Charles, și-a adăugat numele la scrisoare, împreună cu câteva vedete din film, printre care Tony Goldwyn și Matthew Modine.
"Fiecare persoană ar trebui să afle despre puterea distructivă incredibilă a armelor nucleare", a spus Modine. "Înțelegerea amenințării va duce spre o cale necesară către eliminarea lor."
Alte nume care semnează scrisoarea îi includ pe Michael Douglas, Ellen Burstyn, Alan Cumming, Bill Nye, Christoph Waltz, Lily Tomlin, Viggo Mortensen și Annie Lennox.
Scrisoarea face parte dintr-o nouă campanie numită Makes Nukes History, lansată de Nuclear Threat Initiative, care include, de asemenea, o campanie de panouri publicitare și o instalație de artă. Odată cu premiile Oscar de la Los Angeles, duminică, aproximativ 1.000 de postere din oraș vor folosi succesul filmului Oppenheimer pentru a atrage atenția asupra problemei din zilele noastre.
CEO-ul Inițiativei pentru Amenințare Nucleară, Ernest J Moniz, care a fost cândva secretarul Energiei, a declarat: "Robert Oppenheimer a avertizat împotriva dezvoltării de arme și mai puternice și a prezis că vor urma curse periculoase ale înarmărilor. A avut dreptate."